Ooreenkoms met stakende poskantoorwerkers bereikStakende Sapo-werkers hou ‘n optog na Luthuli-huis. Foto: ANA Vrydag het ongeveer 100 stakende werkers na die hoofkantoor van die ANC gestap om te eis dat die regering die nasionale tesourie opdrag gee om die sukkelende staatsinstelling te red. Johan Kruger, Sapo se woordvoerder, het in ŉ gesamentlike verklaring met CWU gesê die twee partye het ooreengekom op ŉ proses om aandag te gee aan die werkers se ontevredenheid. Hy het ook gesê die partye gaan in die afsienbare toekoms weer vergader om oplossings vir die verskillende kwessies te bespreek, maar dat die CWU ingestem het om intussen die staking op te hef. Meer besonderhede oor die ooreenkoms wat bereik is sal volgende week aan CWU-lede deur gegee word. Die vakbond het vroeër Vrydag die ANC gewaarsku dat hy tot “massa-aksie” sal oorgaan indien daar nie aan hul eise voldoen word nie. Die werkers, wat onder meer aandring op hoër salarisse en permanente aanstellings, het ŉ memorandum van hul eise by Luthuli-huis oorhandig. Die ANC het egter nie Vrydag op die vakbond se dreigement gereageer nie. Mark Barnes, Sapo se uitvoerende hoof wat verlede jaar aangestel is om die sukkelende staatsinstansie te probeer red, het in April aan die parlement gesê dat Sapo R3,5 miljard nodig het om die Poskantoor uit sy benarde finansiële situasie te kry. Ongeveer R1 miljard van hierdie geld sal gebruik word om skuld te betaal, waarvan sekere gedeeltes al langer as ŉ jaar uitstaande is.